b'\n_START_ARTICLE_\n\xc3\x85bo Akademin kirjasto\n_START_PARAGRAPH_\n\xc3\x85bo Akademin kirjasto (ruots. \xc3\x85bo Akademis bibliotek) on Turussa sijaitseva julkinen tieteellinen kirjasto, joka palvelee ensisijaisesti \xc3\x85bo Akademin opiskelijoita, opettajia, tutkijoita ja henkil\xc3\xb6kuntaa._NEWLINE_Kirjasto perustettiin vuonna 1919 ja on ollut siit\xc3\xa4 alkaen my\xc3\xb6s vapaakappalekirjasto. Kirjasto koostuu p\xc3\xa4\xc3\xa4kirjastosta ja viidest\xc3\xa4 kampuskirjastosta, jotka ovat ASA-kirjasto, Axelian kirjasto, Biocityn kirjasto, Humanistinen kirjasto ja ICT-talon kirjasto, joka on kolmen korkeakoulun yhteiskirjasto. Lis\xc3\xa4ksi sill\xc3\xa4 on toimipiste Vaasassa._NEWLINE_\xc3\x85bo Akademin tietokanta on nimelt\xc3\xa4\xc3\xa4n Alma, ja se on saanut nimens\xc3\xa4 yleisen historian professori Alma S\xc3\xb6derhjelmin mukaan. _NEWLINE_\xc3\x85bo Akademin kirjastolla on erityisen asema ruotsinkielisen ja suomenruotsalaisen kulttuurin kehitt\xc3\xa4j\xc3\xa4n\xc3\xa4 ja varjelijana.\n_START_SECTION_\nHistoria\n_START_PARAGRAPH_\n\xc3\x85bo Akademi perustettiin vuonna 1918, ja pian laitosten tilat eiv\xc3\xa4t en\xc3\xa4\xc3\xa4 riitt\xc3\xa4neet kasvaville kirjakokoelmille. \xc3\x85bo Akademin kirjasto aloitti toimintansa vuonna 1919 p\xc3\xa4\xc3\xa4rakennuksen alakerrassa._NEWLINE_Vuonna 1934 Gertrud ja G\xc3\xb6sta Branders lahjoittivat kirjastolle varat uuteen kirjastorakennukseen. Arkkitehdiksi valittiin Erik Bryggman, ja funkisklassikkoihin kuuluva Kirjatorni valmistui vuonna 1935. Tilojen arvioitiin riitt\xc3\xa4v\xc3\xa4n kokoelmille vain noin kuudeksi vuodeksi. Lis\xc3\xa4rahoitus Branderseilta saatiin jo varhaisessa vaiheessa, mutta sotavuodet viiv\xc3\xa4styttiv\xc3\xa4t lis\xc3\xa4rakentamista, ja vasta vuonna 1955 p\xc3\xa4\xc3\xa4stiin suunnittelemaan lis\xc3\xa4rakennusta. Bryggman esitti oman ehdotuksensa laajennuksesta, mutta h\xc3\xa4nen sairastuttuaan suunnitteluvastuu siirtyi arkkitehti Woldemar Baeckmanille.'